**OBRAZLOŽENJE**

**I. PRAVNI TEMELJ ZA DONOŠENJE AKTA:**

Članak 132. Zakona o gradnji (Narodne novine br. 153/13, 20/17, 39/19, 125/19 i 145/24) i članak 39. Statuta Grada Pula - Pola (Službene novine - Bollettino ufficiale Pula - Pola br. 7/09, 16/09, 12/11, 01/13, 2/18, 2/20, 4/21 i 5/21) čine pravni temelj za donošenje ovog akta.

**II. OSNOVNA PITANJA KOJA SE UREĐUJU AKTOM:**

Predlaže se donošenje Odluke o privremenoj zabrani izvođenja radova u 2026. godini i to izvođenje zemljanih radova i radova na izgradnji konstrukcije građevina, odnosno utvrđuju se vrste građevina čije se građenje privremeno zabranjuje, građevine na koje se ne odnosi zabrana izvođenja radova, područje privremene zabrane, godišnje kalendarsko razdoblje i vrijeme u kojem se zabranjuje izvođenje radova te provođenje nadzora nad istim.

**III. PRIKAZ STANJA KOJE SE UREĐUJE AKTOM:**

Člankom 132. Zakona o gradnji, propisano je da predstavničko tijelo jedinice lokalne samouprave po prethodno pribavljenom mišljenju turističke zajednice općine, odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojem se ne mogu izvoditi zemljani radovi i radovi na izgradnji konstrukcije građevina.

Slijedom navedenoga, a obzirom da je Grad Pula - Pola poznata turistička destinacija te destinacija kulturnog turizma koju svake godine posjećuje sve veći broj domaćih i stranih gostiju željnih kvalitetnog odmora koji grad Pula pruža, predlaže se da se u periodu vrhunca turističke sezone zabrane određeni radovi sukladno Zakonu o gradnji. Iz godine u godinu bilježi se porast broja gostiju koji borave na području grada te Pula postaje izrazito popularna turistička destinacija.

Zabrana radova odnosi se na 2026. godinu, s obzirom da se sukladno članku 132. Zakona o gradnji privremena zabrana izvođenja radova određuje za iduću kalendarsku godinu.

Zabrana se proteže i na vrijeme svih blagdana i neradnih dana tijekom cijele godine, a ne samo u tijeku turističke sezone, što ukupno predstavlja novih 12 dana kada se uvodi zabrana izvođenja definiranih radova.

Na Prijedlog Odluke prije upućivanja iste Gradskom vijeću ishodit će se prethodno mišljenje Turističke zajednice Pula, sve u skladu sa člankom 132. Zakona o gradnji.

Sadržajno, ova je odluka identična prošlogodišnjoj odluci koja je usvojena na Gradskom vijeću Grada Pula – Pola dana 25. studenoga 2024. godine.

**IV OBRAZLOŽENJE ODREDABA PRIJEDLOGA ODLUKE**

1. UVODNE ODREDBE (Članak 1.)

Odredbom članka 1. utvrđuje se predmet ove Odluke.

2. VRSTE GRAĐEVINA ČIJE SE GRAĐENJE PRIVREMENO ZABRANJUJE (Članak 2.)

Člankom 2. predlaže se zabraniti izvođenje zemljanih radova i radova na izgradnji konstrukcija građevina razvrstanih u skupinu oznake 2.b - građevine za koje se utvrđuju posebni uvjeti, a ne provodi postupak donošenja rješenja o prihvatljivosti zahvata za okoliš, odnosno postupka ocjene o potrebi procjene utjecaja na okoliš i/ili ocjene prihvatljivosti zahvata za ekološku mrežu, u skupinu oznake 3.a – građevine za koje se ne utvrđuju posebni uvjeti te u skupinu oznake 3.b - zgrade stambene namjene čija građevinska (bruto) površina ne prelazi 400 m² i zgrade poljoprivredne namjene čija građevinska (bruto) površina ne prelazi 600 m², za koje se ne utvrđuju posebni uvjeti (članak 4. Zakona o gradnji), osim građevina javne i društvene namjene namijenjene obavljanju djelatnosti u području društvenih djelatnosti (odgoja, obrazovanja, prosvjete, znanosti, kulture, sporta, zdravstva i socijalne skrbi), radu državnih tijela i organizacija, tijela i organizacija lokalne i područne (regionalne) samouprave, pravnih osoba s javnim ovlastima i udruga građana i vjerskih zajednica.

Predmetna zabrana se, sukladno Zakonu o gradnji, ne odnosi na građevine odnosno radove za čije je građenje, odnosno izvođenje utvrđen interes Republike Hrvatske, na uklanjanje građevina na temelju rješenja građevinske inspekcije ili odluke drugog tijela državne vlasti te građenje građevina, odnosno izvođenje radova u godini u kojoj je odluka stupila na snagu.

3. PODRUČJE PRIVREMENE ZABRANE (Članak 3.)

Člankom 3. predlaže se privremeno ograničiti i zabraniti navedene radove, na području Grada osim na području omeđenom državnom cestom D66 sa juga i istoka, koridorom planirane istočne obilazne ceste naselja Veli Vrh sa zapada te granicama Prostornog plana uređenja Grada Pule sa sjevera, za građevine koje su Zakonom o gradnji razvrstane u skupine 2.b., 3.a i 3.b, osiguravajući pritom mogućnost izvođenja radova na građevinama javne i društvene namjene čije je izvođenje u interesu svih građana Grada Pule.

Slijedom navedenoga iz Odluke je izuzeto područje tzv. Industrijske zone na području Grada Pula-Pola.

4. VRIJEME I RAZDOBLJA PRIVREMENE ZABRANE (Članak 4.)

Člankom 4. Odluke predlaže se vremensko razdoblje u kojem se zabranjuje izvođenje predmetnih radova u 2026. godini, i to:

1. u razdoblju od 01. srpnja 2026. do 14. srpnja 2026.godine:

- od ponedjeljka do petka od 00.00 sati do 09.00 sati te od 17.00 sati do 24.00 sata;

- subotom od 00.00 sati do 09.00 sati te od 14.00 sati do 24.00 sata;

- nedjeljom od 00.00 sati do 24.00 sata,

1. u razdoblju od 15. srpnja 2026. do 15. kolovoza 2026. godine:

- od ponedjeljka do nedjelje od 00.00 sati do 24.00 sata;

1. u razdoblju od 16. kolovoza 2026. do 31. kolovoza 2026. godine:

- od ponedjeljka do petka od 00.00 sati do 09.00 sati te od 17.00 sati do 24.00 sata;

- subotom od 00.00 sati do 09.00 sati te od 14.00 sati do 24.00 sata;

- nedjeljom od 00.00 sati do 24.00 sata.

* u razdoblju od 01. siječnja 2026. do 31. prosinca 2026. godine:

- blagdanima i neradnim danima od 00.00 sati do 24.00 sata

Što se tiče neradnih dana i blagdana, za napomenuti je da su isti uređeni posebnim Zakonom o blagdanima, spomendanima i neradnim danima u Republici Hrvatskoj (Narodne novine broj 110/19 i 72/25) kojim je propisano da su u Republici Hrvatskoj blagdani i neradni dani sljedeći:

* *1. siječnja - Nova godina*
* *6. siječnja - Bogojavljenje ili Sveta tri kralja*
* *Uskrs i Uskrsni ponedjeljak*
* *Tijelovo*
* *1. svibnja - Praznik rada*
* *30. svibnja - Dan državnosti*
* *22. lipnja - Dan antifašističke borbe*
* *5. kolovoza - Dan pobjede i domovinske zahvalnosti i Dan hrvatskih branitelja*
* *15. kolovoza - Velika Gospa*
* *1. studenoga - Svi sveti*
* *18. studenoga - Dan sjećanja na žrtve Domovinskog rata i Dan sjećanja na žrtvu Vukovara i Škabrnje*
* *25. prosinca - Božić*
* *26. prosinca, prvi dan po Božiću, Sveti Stjepan.*

5. NADZOR NAD PROVEDBOM ODLUKE (Članak 5.)

U članku 5. utvrđuje se nadležnost komunalnog redarstva u nadzoru provedbe ove Odluke. Naime, nadležnost za postupanje komunalnog redara proizlazi iz članka 2. Zakona o građevinskoj inspekciji (Narodne novine broj 153/13 i 145/24) kojim je, između ostaloga, propisano da upravno tijelo jedinice lokalne samouprave nadležno za poslove komunalnog gospodarstva, obavlja poslove nadzora u vezi s provedbom odluke o privremenoj zabrani izvođenja radova koju predstavničko tijelo jedinice lokalne samouprave donosi na temelju posebnog zakona kojim se uređuje gradnja. Pored toga nadležnost komunalnog redara uređena je i člankom 42. Zakona o građevinskoj inspekciji kojim je propisano da poslove nadzora koje na temelju istoga Zakona obavlja upravno tijelo jedinice lokalne samouprave nadležno za poslove komunalnog gospodarstva provode komunalni redari koji imaju ovlasti obavljanja nadzora propisane Zakonom.

6. ZAVRŠNE ODREDBE (Članak 6.)

Člankom 6. utvrđuje se stupanje na snagu i primjena Odluke, sve u skladu s odredbama Zakona o gradnji.

**V. SAVJETOVANJE S JAVNOŠĆU**

U skladu s odredbama članka 11. Zakona o pravu na pristup informacijama (Narodne novine, broj 25/13, 85/15 i 69/22) Grad Pula – Pola provodi e-savjetovanje sa zainteresiranom javnošću s ciljem upoznavanja javnosti s Nacrtom prijedloga akta i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe akta.

**VI. SREDSTVA POTREBNA ZA PROVOĐENJE ODLUKE**

Za provedbu ove Odluke nije potrebno osigurati dodatna financijska sredstva.

**SLUŽBENIK KOJI JE PRIVREMENO OVLAŠTEN**

**OBAVLJATI POSLOVE PROČELNIKA**

**Mateo Pavić**